Kuusniemi (kuvitteellinen kunta)

Kuusniemi on Maalaiskomedia-televisiosarjoissa esiintyvä kuvitteellinen Suomen kunta Pirkanmaan maakunnassa. 

Kunnasta tiedetään ainakin sen verran, että se on Tampereen, Vammalan ja Kylmäkosken naapurikunta ja se on perustettu vuonna 1927. Kunnan itsenäistymisestä päättivät Kondrad Hakkarainen, Jalmari Jortikka, Mooses Turpeinen, Aleksanteri Mielonen ja Julius Kylmälehto. Kuusniemen kunnanjohtajina ovat toimineet muun muassa Ahti Kiiski, Ave Sulander ja Hillevi Jortikka. Viimeisimpänä kunnanjohtajana toimi kunnan aikaisempi kulttuurisihteeri, kirkkoherran vaimo Suvi Pohto, o.s. Aaltonen.  

Sarjan mukaan Kuusniemen postinumero on 39340 (oikeassa elämässä 39340 on Karheen postinumero Ylöjärvellä). Kuusniemen ystävyyskunta on Keski-Suomessa sijaitseva Kyyjärvi, jossa myös sarjan käsikirjoittaja Heikki Luoma on syntynyt. Kuusniemen toinen ystävyyskaupunki on Kaskinen, koska se on Suomen ainoa satama joka on saanut kaupunkioikeudet. Ydinjäteyritys Ekokompostor Oy tarvitsee satamapalveluja ydinjätteen vastaanottamiseen. 

Kuusniemen seurakunnan kirkkoherrana on toiminut aikaisemmin rovasti Poutiainen ja nykyisin pastori Matias Pohto. Seurakunnan kanttoreina ovat olleet vuodesta 1988 eteenpäin dir. cant. Ilmari Piiparinen sekä hänen vaimonsa Hellä Lehmus-Piiparinen.  

Toivo ja Hillevi Jortikka sekä heidän poikansa Lasse "Late" Jortikka ja tämän vaimo Paula "Paukku" Jortikka ovat pitäneet Kuusniemellä elintarvikeliike Jortikan Valintaa. Liikkeen yhteydessä toimi myös posti sekä myymäläauto, mutta ne lopettivat toimintansa. Myöhemmin Lasse ja Paukku perustivat tanssilava-ravintola Kesä-Hillevin.

 Kunnanvaltuusto 
Kuusniemen kunnanvaltuuston puheenjohtajina on toiminut muun muassa yrittäjä ja liikemies Urmas Hakkarainen. Turvetta ja timantteja -sarjassa kunnanvaltuuston puheenjohtajana toimii huoltamoyrittäjä Pauli Antero Turpeinen. Kunnanvaltuutettuina taas toimivat lääkäri Holger Voivalin, liikemies Armas Hakkarainen, kauppias Lasse Jortikka, kanttori-urkuri Ilmari Piiparinen sekä seitsemän muuta henkilöä. Kunnanhallitusta ovat johtaneet sekä Urmas Hakkarainen että Armas Hakkarainen. 

 Luonto ja maantiede 
Kuusniemellä sijaitsee kuvitteellinen Kuusjärvi, jossa sijaitsee Urmaansaari. Kuusjärven vieressä sijaitsevat Urmaan lähteet. Muita Kuusniemeltä tiedettyjä paikkoja ovat Urmaankallio, jonne suunniteltiin Mooseksen perintö -sarjassa ydinjätteiden loppusijoituspaikkaa, sekä kunnan toinen vesistö Viislammet, jonne Varma Kylmälehto kävi kippaamassa P.A. Turpeisen ongelmajätteet edelleen Mooseksen perintö -sarjassa.  

 Yrityksiä 
Kuusniemellä toimineita yrityksiä ovat muun muassa rakennusfirma Eurobetoni Oy, kanalayritys Biomuna Hakkarainen, hautaus- ja kukkapalvelu V. Kylmälehto, lomatila Fräntilä, jätteenpoistoyritys Jätektör Ky, Detectör Ky, ydinjätefirma Ekokompostor Oy (mahdollisesti belgialainen, toimi kerran Kuusniemellä), elintarvikeliike Jortikan Valinta, hieromo Fysiovirpi, vedentuottoyritys Urmaan Lähteet, kampaamo Salon Violetti (sijaitsi Tampereella, mutta kuusniemeläiset saivat alennusta kampaamon palveluista), lounasravintola Tuulian tupa (ent. kahvila Voisilmä, puhekielessä Turpeisen baari), taksi- ja autonkorjauspalvelut P.A. Turpeisen kuljetus- ja asennusyritys sekä tanssilava-ravintola Kesä-Hillevi. Turpeisen baarin kuvauspaikkana toimi Vesilahden Narvassa sijaitseva vanha meijerirakennus.

 Kunnanjohtajat 
Ahti Kiiski (–1998)
Auvo Sulander (1999–2001)
Hillevi Jortikka (2001)
Suvi-Tuuli Pohto (2001–)

Lähteet

Luokka:Kuvitteelliset paikat Suomessa
Luokka:Maalaiskomedia